Forslag til EUROPA-PARLAMENTETS OG RÅDETS FORORDNING om gennemførelse af mekanismen til modvirkning af omgåelse ved midlertidig suspension af toldpræferencer i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side /* COM/2015/0155 final - 2015/0080 (COD) */





BEGRUNDELSE 1. BAGGRUND FOR FORSLAGET Begrundelse og formål Dette forslag vedrører indarbejdelse i EU-retten af den mekanisme til modvirkning af omgåelse, der er forudset i associeringsaftalen mellem EU og Georgien. Generel baggrund Associeringsaftalen med Georgien indeholder en såkaldt mekanisme til modvirkning af omgåelse, der giver mulighed for at genindføre MFN-toldsatsen, når importen af visse landbrugsprodukter fra Georgien overstiger en bestemt tærskel uden behørig begrundelse for deres nøjagtige oprindelse. En gennemførelsesforordning vedtaget af Europa-Parlamentet og Rådet er nødvendig for i EU's interne retsorden at indføre det nødvendige instrument, der gør det muligt at anvende mekanismen til modvirkning af omgåelse. 2. RESULTAT AF HØRINGER AF INTERESSEREDE PARTER OG KONSEKVENSANALYSER Dette forslag til en gennemførelsesforordning er direkte udledt af teksten i den aftale, der er forhandlet med Georgien. Følgelig er der hverken behov for en separat høring af de interesserede parter eller en konsekvensanalyse. 3. JURIDISKE ASPEKTER AF FORSLAGET Resumé af forslaget Vedlagte forslag til Europa-Parlamentets og Rådets forordning er det retlige instrument til gennemførelse af mekanismen til modvirkning af omgåelse i den aftale, der allerede er indgået med Georgien. Retsgrundlag Artikel 207, stk. 2, i traktaten om Den Europæiske Unions funktionsmåde. 2015/0080 (COD) Forslag til EUROPA-PARLAMENTETS OG RÅDETS FORORDNING om gennemførelse af mekanismen til modvirkning af omgåelse ved midlertidig suspension af toldpræferencer i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, efter den almindelige lovgivningsprocedure[1], og ud fra følgende betragtninger: (1) Den 10. maj 2010 bemyndigede Rådet Kommissionen til at indlede forhandlinger med Georgien om indgåelse af en ny aftale mellem Unionen og Georgien. (2) Disse forhandlinger er afsluttet, og associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side[2] ("aftalen") blev undertegnet den 27. juni 2014 og har været anvendt midlertidigt fra den 1. september 2014. (3) Det er nødvendigt at fastsætte procedurer for at garantere effektiv anvendelse af mekanismen til modvirkning af omgåelse ved midlertidig suspension af de toldpræferencer, der er indeholdt i aftalen. (4) Der bør åbnes mulighed for at suspendere præferencetolden for en periode på højst seks måneder, hvis importen af visse landbrugsprodukter og forarbejdede landbrugsprodukter når den definerede årlige importmængde. (5) Af hensyn til gennemsigtigheden bør Kommissionen forelægge Europa-Parlamentet og Rådet en årlig rapport om gennemførelsen af aftalen og anvendelsen af mekanismen til modvirkning af omgåelse. (6) Gennemførelsen af mekanismen til modvirkning af omgåelse ved midlertidig suspension af toldpræferencer i aftalen kræver ensartede betingelser. For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011[3]. (7) Rådgivningsproceduren bør anvendes til vedtagelse af gennemførelsesretsakter, eftersom disse retsakter skal gennemføres hurtigt, så snart den relevante tærskel for de kategorier af produkter, der er opført i bilag II-C til aftalen, er nået, da de kun har en meget begrænset anvendelsesperiode. (8) For at forhindre negative virkninger for EU-markedet som følge af en stigning i importen bør Kommissionen vedtage gennemførelsesretsakter, der finder anvendelse straks, når det i behørigt begrundede tilfælde vedrørende midlertidig suspension af præferencetolden under den mekanisme til modvirkning af omgåelse, som aftalen indeholder bestemmelser om, på grund af sagens hastende karakter er bydende nødvendigt — VEDTAGET DENNE FORORDNING: Artikel 1 Genstand og anvendelsesområde 1. Denne forordning fastsætter bestemmelser for gennemførelsen af mekanismen til modvirkning af omgåelse ved midlertidig suspension af toldpræferencer i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side. 2. Denne forordning finder anvendelse på produkter med oprindelse i Georgien. Artikel 2 Mekanisme til modvirkning af omgåelse i forbindelse med visse landbrugsprodukter og forarbejdede landbrugsprodukter 1. Der fastsættes en gennemsnitlig årlig importmængde for importen af de produkter opført i bilag II-C til aftalen, der er omfattet af den i aftalens artikel 27 omhandlede mekanisme til modvirkning af omgåelse. I behørigt begrundede tilfælde, hvor det på grund af sagens hastende karakter af hensyn til importmængden af en eller flere kategorier af produkter, der når den i aftalens bilag II-C anførte mængde i et givet år regnet fra den 1. januar, er bydende nødvendigt, og medmindre Kommissionen har modtaget fyldestgørende dokumentation fra Georgien, vedtager Kommissionen efter proceduren i denne forordnings artikel 4, stk. 2, en gennemførelsesretsakt, der finder anvendelse straks. Kommissionen kan enten beslutte midlertidigt at suspendere den præferencetold, der anvendes for det eller de pågældende produkt(er), eller fastsætte, at en sådan suspension ikke er hensigtsmæssig. 2. Den midlertidige suspension af præferencetolden gælder i en periode på højst seks måneder efter datoen for offentliggørelsen af afgørelsen om at suspendere præferencetolden. Før udløbet af denne seksmånedersperiode og i behørigt begrundede tilfælde, hvor det på grund af sagens hastende karakter af hensyn til suspensionen af præferencetolden er bydende nødvendigt, kan Kommissionen efter proceduren i artikel 4, stk. 2, i denne forordning vedtage en gennemførelsesretsakt, der finder anvendelse straks, med henblik på at ophæve den midlertidige suspension af præferencetolden, hvis den finder det godtgjort, at den mængde af den relevante kategori af produkter, der er importeret ud over den i bilag II-C til aftalen omhandlede mængde, skyldes en ændring i Georgiens produktions- og eksportkapacitet for det eller de pågældende produkt(er). Artikel 3 Rapport 1. Kommissionen forelægger Europa-Parlamentet og Rådet en årlig rapport om anvendelsen, gennemførelsen og overholdelsen af forpligtelserne i aftalens del IV og i denne forordning. 2. Rapporten skal indeholde et sammendrag af statistikkerne og tendensen i handelen med Georgien. 3. Europa-Parlamentet kan inden for én måned fra forelæggelsen af Kommissionens rapport indkalde Kommissionen til et ad hoc-møde i Europa-Parlamentets ansvarlige udvalg med henblik på at fremlægge og redegøre for spørgsmål vedrørende gennemførelsen af denne forordning. 4. Senest tre måneder efter at rapporten er forelagt Europa-Parlamentet og Rådet, offentliggøres den af Kommissionen. Artikel 4 Udvalgsprocedure 1. Kommissionen bistås af Komitéen for den Fælles Markedsordning for Landbrugsprodukter nedsat ved artikel 229, stk. 1, i forordning (EU) nr. 1308/2013, og for så vidt angår forarbejdede landbrugsprodukter af Udvalget for Horisontale Spørgsmål i forbindelse med Handel med Forarbejdede Landbrugsprodukter uden for bilag I nedsat ved artikel 44, stk. 1, i forordning (EU) nr. 510/2014[4]. Disse udvalg er udvalg som omhandlet i forordning (EU) nr. 182/2011. 2. Når der henvises til dette stykke, anvendes artikel 8 i forordning (EU) nr. 182/2011 sammenholdt med artikel 4 i denne forordning. Artikel 5 Ikrafttræden Denne forordning træder i kraft dagen efter offentliggørelsen i Den Europæiske Unions Tidende. Den gælder for import fra Georgien fra datoen for aftalens anvendelse. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Europa-Parlamentets vegne På Rådets vegne Formand Formand [1] [2] Rådets afgørelse 2014/494/EU af 16. juni 2014 om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (EUT L 261 af 30.8.2014, s. 4). [3] Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13). [4] Europa-Parlamentets og Rådets forordning (EU) nr. 510/2014 om handelsordninger for visse varer fremstillet af landbrugsprodukter og om ophævelse af Rådets forordning (EF) nr. 1216/2009 og (EF) nr. 614/2009 (EUT L 150 af 20.5.2014, s. 1).